感舊陳情五十韻獻淮南李僕射
作者：溫庭筠
朝代：唐

paragraphs: 嵇紹垂髫日，山濤筮仕年。
琴樽陳席上，紈綺拜牀前。
鄰里纔三徙，雲霄已九遷。
感深情戃怳，言發淚潺湲。
憶昔龍圖盛，方今鶴羽全。
桂枝香可襲，楊葉舊頻穿。
玉籍標人瑞，金丹化地仙。
賦成攢筆寫，歌出滿城傳。
既矯排虛翅，將持造物權。
萬靈思鼓鑄，羣品待陶甄。
視草絲綸出，持綱雨露懸。
法行黃道內，居近翠華邊。
書迹臨湯鼎，吟聲接舜絃。
白麻紅燭夜，清漏紫微天。
雷電隨神筆，魚龍落彩牋。
閑宵陪雍畤，清暑在甘泉。
耿介非持祿，優游是養賢。
冰清臨百粵，風靡化三川。
委寄崇推轂，威儀壓控弦。
梁園提彀騎，淮水換戎旃。
照日青油濕，迎風錦帳鮮。
黛蛾陳二八，珠履列三千。
舞轉廻紅袖，歌愁歛翠鈿。
滿堂開照曜，分座儼嬋娟。
油額芙蓉帳，香塵玳瑁筵。
繡旗隨影合，金陣似波旋。
緹幕深廻互，朱門暗接連。
彩虬蟠畫戟，花馬立金鞭。
有客將誰託，無媒竊自憐。
抑揚中散曲，漂泊孝廉船。
未展干時策，徒拋負郭田。
轉蓬猶邈爾，懷橘更澘然。
投足乖蹊逕，冥心向簡編。
未知魚躍地，空媿鹿鳴篇。
稷下期方至，漳濱病未痊。
定非籠外鳥，真是殼中蟬。
蕙逕鄰幽澹，荆扉興靜便。
草堂苔點點，蔬囿水濺濺。
釣罷溪雲重，樵歸澗月圓。
嬾多成宿疢，愁甚似春眠。
木直終難怨，膏明只自煎。
鄭鄉空健羨，陳榻未招延。
旅食逢春盡，羈遊爲事牽。
宦無毛義檄，婚乏阮脩錢。
冉弱營中柳，披敷幕下蓮。
儻能容委質，非敢望差肩。
澀劒猶堪淬，餘朱或可研。
從師當鼓篋，窮理久忘筌。
折簡能榮瘁，遺簪莫棄捐。
韶光如見借，寒谷變風煙。